DEĊIŻJONI TAL-KUMMISSJONI
tal-31 ta’ Ottubru 2007
li temenda l-lista ta’ esperti nominati bħala membri tal-Kumitati Xjentifiċi fil-qasam tas-sikurezza tal-konsumatur, is-saħħa pubblika u l-ambjent u l-estensjoni tal-mandat tagħhom
(2007/708/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-Artikoli 152 u 153 tiegħu,
Wara li kkunsidrat id-Deċiżjoni tal-Kummissjoni 2004/210/KE tat-3 ta’ Marzu 2004 li tistabbilixxi Kumitati Xjentifiċi fil-qasam tas-sikurezza tal-konsumatur, is-saħħa pubblika u l-ambjent (1), u b’mod partikolari l-Artikolu 3 u l-ewwel subparagrafu ta’ l-Artikolu 7(1) tiegħu,
Billi:
(1)
Id-Deċiżjoni tal-Kummissjoni 2004/210/KE tipprevedi t-twaqqif tal-Kumitat Xjentifiku dwar Prodotti tal-Konsumatur (“l-SCCP”), il-Kumitat Xjentifiku dwar Riskji Sanitarji u Ambjentali (“l-SCHER”) u l-Kumitat Xjentifiku dwar Riskji Sanitarji Emerġenti u dawk li ġew Identifikati Reċentement (“l-SCENIHR”) (“il-Kumitati Xjentifiċi”). Skond l-Artikolu 3(4) ta’ din id-Deċiżjoni, il-Kummissjoni għandha tinnomina l-membri ta’ dawn il-Kumitati Xjentifiċi.
(2)
Skond l-Artikolu 7(1) ta’ din id-Deċiżjoni, kif emendata bid-Deċiżjoni tal-Kummissjoni 2007/263/KE, il-mandat tal-membri tal-Kumitati Xjentifiċi huwa limitat għal tliet snin, u għal tliet mandati konsekuttivi. Iżda, il-Kummissjoni tista’, f’ċirkustanzi eċċezzjonali, ittawwal il-mandat tal-membri ta’ dawn il-kumitati għal perjodu li mhux itwal minn 18-il xahar sabiex tissalvagwardja l-kontinwità ta’ l-għarfien espert.
(3)
Id-Deċiżjoni C(2004) 2788 dwar in-nomina tal-membri tat-tliet Kumitati Xjentifiċi stabbiliti bid-Deċiżjoni 2004/210/KE tistipula li l-esperti mniżżla fl-Anness I ta’ din id-Deċiżjoni huma nominati bħala membri tat-tliet Kumitati Xjentifiċi stabbiliti bid-Deċiżjoni 2004/210/KE.
(4)
Il-mandat tal-membri preżenti tal-Kumitati Xjentifiċi se jiskadi fl-Lulju 2007. Iżda, il-kompożizzjoni tal-Kumitati Xjentifiċi jeħtieġ li tiġi emendata sabiex jitqies id-dħul fis-seħħ tar-Regolament (KE) Nru 1907/2006 tal-Parlament Ewropew u tal-Kunsill tat-18 ta' Ottubru li jikkonċerna r-Reġistrazzjoni, il-Valutazzjoni, l-Awtorizzazzjoni u r-Restrizzjoni tas-Sustanzi Kimiċi (REACH) u li jistabbilixxi l-Aġenzija Ewropea dwar is-Sustanzi Kimiċi li emenda id-direttiva 1999/45/KE u li jħassar ir-Regolament tal-Kunsill (KEE) Nru 793/93 u ir-Regolament tal-Kummissjoni (KE) Nru 1488/94 kif ukoll id-Direttiva tal-Kunsill 76/769 KEE u id-Direttivi tal-Kummissjoni 91/155/KEE, 93/67/KEE, 93/105/KE u 2000/21/KE (2). Barra minn hekk, sabiex il-Kummissjoni tħejji b’mod xieraq ir-reviżjoni tal-provvista ta’ pariri xjentifiki fid-dawl tal-ħidmiet ġejjiena tal-Kumitati Xjentifiċi, mingħajr ma tħarbat il-kontinwità tal-pariri xjentifiċi fil-perjodu ta’ tranżizzjoni sakemm titwaqqaf l-Aġenzija Ewropea dwar is-Sustanzi Kimiċi, il-mandat tal-membri għandu jiġi mtawwal sal-31 ta’ Diċembru 2008.
(5)
Il-Kummissjoni għalhekk għandha tinnomina l-membri tal-Kumitati Xjentifiċi għall-perjodu li jintemm fil-31 ta’ Diċembru 2008,
(6)
Xi wħud mill-membri preżenti tal-Kumitati Xjentifiċi esprimew l-intenzjoni tagħhom li ma jibqgħux fil-kariga għal perjodu addizzjonali sal-31 ta’ Diċembru 2008. Dawn il-membri għalhekk għandhom jiġu maqtugħa mill-lista ta’ esperti nnominati bħala membri tal-Kumitati Xjentifiċi stabbiliti fl-Anness 1 tad-Deċiżjoni C(2004) 2788.
(7)
Id-Deċiżjoni C(2004) 2788 għandha għalhekk tiġi emendata skond dan,
IDDEĊIDIET KIF ĠEJ:
Artikolu 1
Il-lista emendata ta’ esperti nnominati bħala membri tal-Kumitati Xjentifiċi stabbiliti fl-Anness 1 tad-Deċiżjoni C(2004) 2788 u ppubblikati fis-sensiela C 209 tal-Ġurnal Uffiċjali tal-31 ta’ Awwissu 2006 tinbidel u minflokha jidħol it-test fl-Anness ta’ din id-Deċiżjoni..
Artikolu 2
Il-mandat tal-membri tal-Kumitati Xjentifiċi msemmija fl-Artikolu 1 jiġi mtawwal sal-31 ta’ Diċembru 2008.
Magħmula fi Brussell, 31 ta’ Ottubru 2007.